**E timpul să nu mai avem timp**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea ta de la amiază

-n suflet naufragiază;

Închide geamul, trage storul,

Priveşte-n zborul lui condorul!

Şi s-a tot dus, atât de sus,

De toate tainele răpus

Şi am privit necontenit

La zborul tău de neoprit...

Zburai cu el pe şapte ape

Şi din pianul fără clape,

Într-un ecou, o sonatină,

Se auzea spartă-n surdină.

Un timp îmi cere azi recurs –

Un veac ce parcă nu s-a scurs,

O vreme tulbură-ntre noi,

Pentru secunda-n care voi

Adulmeca putredul pod,

Sub care seara, în năvod,

Voi prinde, poate, cerul viu

Al unui peşte auriu:

În suflet naufragiez,

Iar pe nisipul de orez

Voi căuta clepsidra ta,

Cu timpul nostru, scurs, cândva...

12-24 august 2016, Constanţa